《同戴石屏十人重游分韵得凿字即席赋》
宋代·曾原一

线径盘邅回，老壁出参错。洞深路欲无，且进还悸愕。

太虚堕滓液，有此奇伟作。芮也劳斧斤，此语失之凿。

斗崖湿生云，泉杂云影落。殿头何时仙，怡然骑木鹤。

作者简介：赣州宁都人，字子实，号苍山。曾兴宗孙。博学工诗。理宗绍定间领乡荐，与从弟曾原郕俱博学工诗。避乱钟陵，从戴石屏诸贤结江湖吟社。有《选诗衍义》、《仓山诗集》。